Naď, Jaroslav, minister obrany SR (2022-03-15):
Ďakujem veľmi pekne, pán predsedajúci, ja len v podstate zodpoviem na otázky, ktoré tu boli povedané, veľmi rýchlo. Čiže konvoje po Ukrajine aliančné nebudú. To sa myslelo presne to, aby sa Ruská federácia nerozhodla zlikvidovať existujúcu infraštruktúru na ukrajinskom území, pretože tisícky ton denne humanitárneho materiálu prichádzajú na Ukrajinu po tejto infraštruktúre. To by, samozrejme, spôsobilo ešte väčšie utrpenie ľudí, takže o tomto to bolo, Aliancia tam nebude robiť žiadne krytie konvojov. Hovorilo sa tu veľa o tom, že kto dáva alebo nedáva vojenskú pomoc Ukrajine. Môžem povedať, že k včerajšiemu dňu to bolo 32 krajín sveta, ktoré dávajú vojenskú pomoc, a keby ste vedeli, vážení kolegovia, kto všetko medzi tie krajiny patrí, tak by ste tu nespomínali tie, ktoré sú úžasné, fantastické a tú vojenskú pomoc nedávajú. Čo sa týka diskusie o migoch a S-300, ono tu vznikla nejaká abstraktná diskusia o tom, že my ideme dať migy a S-300 Ukrajine, že prídeme o našu spôsobilosť a tak ďalej. Vy ste počuli niekde mňa alebo nejakého člena vlády sa vyjadriť, že to ideme spraviť? Akože to, že si to Blaha vymyslí a pustí to na sociálne siete, tak teraz to všetci budete verklikovať donekonečna, že ako keby sa to malo udiať? Však ja si veľmi dobre uvedomujem a tu som to povedal, že mojou úlohou je brániť obranu a zabezpečiť obranu a bezpečnosť našej krajiny a ja nebudem dávať žiadnu techniku, ktorá je na Slovensku v tomto momente nenahraditeľná alternatívou, komukoľvek. Mojou úlohou je zabezpečiť obranu a bezpečnosť Slovenskej republiky. Druhá vec je tá, že aj S-300 aj migy sú ruskej výroby a v obidvoch prípadoch jednoducho nedostaneme ani náhradné diely, ani muníciu, ani opravu tých strojov a tak ďalej, čiže či sa to páči vám, mne alebo komukoľvek inému, tie stroje a tá technika čoskoro doslúži aj sama bez toho, aby som ja urobil akékoľvek rozhodnutie v tomto zmysle. Či sme pozvali aliančné vojská alebo či sme museli to nejako rešpektovať. Ja som to hovoril vo svojom vystúpení, ale možno ste tu predtým neboli, keď som to hovoril explicitne. Áno, Slovenská republika tak ako Maďarsko, Bulharsko a Rumunsko, my sme pozvali aliančné vojská, aby sem prišli, aby zabezpečili našu obranu, a tak to platí. Či odstraší 2 100 vojakov útok? Nuž ja by som zase podľa skúseností na Ukrajine nerobil (povedané so smiechom) až také veľké ako, takých veľkých hrdinov z tých Rusov, lebo kto sa dnes nevzdal, tak ten utiekol a kto sa nevzdal a neutiekol, tomu traktoristi zobrali bévepéčko. Čiže 2 100 veľmi dobre vyzbrojených, vystrojených a vycvičených vojakov na našom území, to je vzhľadom na aktuálny potenciál našich ozbrojených síl pri všetkých kvalitách a dobré roboty, čo robia, naozaj veľmi slušné číslo. Pán Suja sa pýtal na drony nad vojenskými základňami. Môžem potvrdiť, preto sme aj vyslali, alebo teda vydali tlačové správy, kde sme ľudí upozornili na to, aby to nerobili, lebo ak to budú ešte robiť, tak tie drony budú zneškodnené. Máme na to zákonné možnosti a máme na to aj spôsobilosti a zároveň chcem oznámiť to aj takto verejne bez toho, aby som išiel do detailov, my máme dnes spôsobilosti na to, aby sme dokázali ten dron vidieť, zamerať, presne vidieť jeho trajektóriu aj miesto, odkiaľ je vysielané, a v mnohých prípadoch napriek tomu, že si tí ľudia v istom momente mysleli, že akí sú bezpeční, že riadia ten dron zo vzdialenosti od základne. Môžem im povedať (povedané so smiechom), že už, teda hovorím, že už sami vedia, že mali rôzne návštevy, ktoré s tým súviseli. Čo sa týka toho, že či vstúpiť, alebo nevstúpiť do NATO, že dokonca teda referendum, tak hovorím vám rovno, že všetky krajiny Európskej únie, žiadna z nich nie je neutrálna, pretože aj Rakúsko, Švédsko a Fínsko a Írsko, štyri krajiny EÚ, ktoré v minulosti boli neutrálne podpísali zmluvu o fungovaní EÚ, kde, myslím, čl. 51 hovorí presne to isté, čo hovorí čl. 5 Washingtonskej zmluvy, to znamená všetci za jedného, jeden za všetkých. Čiže ani jedna z tých krajín, ktorá v minulosti bola neutrálna, dnes už neutrálnou nie je, ale zároveň môžem povedať, že Írsko už oznámilo záujem vstúpiť do NATO a Fínsko a Švédsko majú historicky najväčšiu podporu pre členstvo NATO medzi svojimi občanmi, a predpokladám, že je otázka času, kedy o vstup do NATO požiadajú. No a Švajčiarsko, teda ktoré bolo naozaj historicky vždy neutrálne, tak aj ono zaviedlo sankcie voči Rusku a zadržalo tam majetok za miliardy eur, takže toľko k pozícii svetového spoločenstva. No a posledná vec, ktorú by som naozaj tu chcel povedať, lebo aj pán Suja to spomínal niekoľkokrát, a chcem to zdôrazniť, vážení kolegovia, áno, pán Suja, ale nielen on v minulom období aj iní predstavitelia Ľudovej strany Naše Slovensko mali za poslaneckého asistenta človeka, ktorý bol úkolovaný ruským spravodajským dôstojníkom, aby z rokovania Národnej rady Slovenskej republiky, a chcem vás na to upozorniť ešte raz, čo hovorím, získaval utajované informácie v prospech ruských spravodajských služieb. Ešte raz: poslanecký asistent pána Suju a v minulom volebnom období poslancov viacerých za Ľudovú stranu Naše Slovensko, ten človek bol inštruovaný ruskými spravodajskými službami, aby z vášho rokovania a z výborov získaval utajované informácie, ktoré by potom skončili cez tohto asistenta v ruských spravodajských službách. To je realita, to je realita! A zároveň je realita, že ten pán, ktorý písal pre Hlavné správy a pre Armádny magazín takzvaný, taký istý dezinformačný ako z Hlavných správ, tak ten pán financoval napriek tomu, že je nezamestnaný a tak ďalej, financoval 10-tisíc eur Ľudovej strane Naše Slovensko – a to je len jedna platba. Čiže človek, ktorý je nezamestnaný a nemá príjem, a zrazu našiel 10-tisíc eur na to, aby to dal Ľudovej strane Naše Slovensko. No odkiaľ asi tie peniaze boli? Čiže, pán Kotleba, keď hovoríte, že vy máte čisté financovanie, ja by som dal ruku do ohňa za to, že ste financovaní takýmto spôsobom cez nastrčených ľudí priamo peniazmi z Ruska. Ďakujem veľmi pekne. (Potlesk a reakcie z pléna.)